CENTEL แนวโน้มการดำเนินงานสุดแกร่งแนะซื้อปรับเพิ่มราคาพื้นฐานใหม่เป็น 43 บ.
CENTEL เป็นหุ้นในอุตสาหกรรมท่องเที่ยวที่กำลังสดใสอย่างมาก เพราะสัดส่วนรายได้ถึง 80% มาจากโรงแรมในไทย ส่วนที่เหลือจะมาจากมัลดีฟส์ ขณะที่รายงานจำนวนนักท่องเที่ยวที่เดินทางมาไทยของ AOT สำหรับ 6 สนามบินยังคงเพิ่มขึ้นดีอย่างต่อเนื่อง เม.ย.58 +22% เทียบช่วงเดียวกันของปีก่อนและพ.ค.58 +30% เทียบช่วงเดียวกันของปีก่อน คงคำแนะนำ ซื้อ ราคาพื้นฐานใหม่ปรับเพิ่มขึ้นอีกเป็น 43.00 บาท
8 มิ.ย. 2558

บล.ดีบีเอสฯ ระบุในบทวิเคราะห์วันนี้ (8 มิ.ย.) ว่า บริษัท โรงแรมเซ็นทรัลพลาซา จำกัด (มหาชน) หรือ CENTEL รายได้เฉลี่ยต่อห้อง (RevPar) ตั้งแต่ต้นไตรมาส 2 ถึงปัจจุบัน (QTD: 20 พ.ค.58) เพิ่ม 11.8% เทียบช่วงเดียวกันของปีก่อนเป็น 4,380 บาท แรงผลักดันมาจากยอดการเข้าพัก (AOR) ที่ 83.5% (+6.7%) ด้านอัตราค่าห้องพัก (ARR) เป็น 5,246 บาท (+2.8%) สิ่งที่ดีอีกคือ โดยรวม RevPar และ ARR ดีขึ้นทั้งโรงแรมที่กรุงเทพฯ ต่างจังหวัดและมัลดีฟส์ โดยกรุงเทพมีพัฒนการเพิ่ม AOR ถึง 31.9% เป็น 84.2% ขณะที่ต่างจังหวัดลดลง 3.5% เป็น 82.3% ส่วนที่มัลดีฟส์ทรงตัวที่ 93.1% ส่วนธุรกิจอาหาร (QSR) ก็มี SSSG ที่ดีขึ้น คือ จากไตรมาส1/58 มาจากไตรมาส 1/58 ที่ +0.6% เม.ย.58 ที่ +0.8% และพ.ค.58 ที่ +1.2%
CENTEL ถือเป็นตัวแทนหลักทรัพย์ไทยที่อยู่ในอุตสาหกรรมท่องเที่ยวที่กำลังสดใสอย่างมาก เพราะสัดส่วนรายได้ถึง 80% มาจากโรงแรมในไทย ส่วนที่เหลือจะมาจากมัลดีฟส์ ขณะที่รายงานจำนวนนักท่องเที่ยวที่เดินทางมาไทยของ AOT สำหรับ 6 สนามบินยังคงเพิ่มขึ้นดีอย่างต่อเนื่อง เม.ย.58 +22% เทียบช่วงเดียวกันของปีก่อนและพ.ค.58 +30% เทียบช่วงเดียวกันของปีก่อน
นอกจากนี้ปัจจัยที่เป็นบวกอีกหนึ่งประการคือ อัตรากำไรของธุรกิจอาหารอยู่ในช่วงปรับตัวดีขึ้น แม้ว่าภาพการบริโภคดูอ่อนลง แต่บริษัทมีกลยุทธ์ในการปิดสาขาที่ไม่มีกำไร และต้นทุนอาหารก็ลดลงอันเป็นผลพวงจากราคาน้ำมันที่ปรับลง รวมทั้งราคาเนื้อไก่ก็ลดลงเช่นกัน
คงคำแนะนำ ซื้อ ราคาพื้นฐานใหม่ปรับเพิ่มขึ้นอีกเป็น 43.00 บาท ซึ่งประเมินด้วยวิธี DCF หลังจากปรับประมาณการปีนี้และปีหน้าเพิ่มในอัตรา 10%/6% ตามลำดับ ซึ่งมีการปรับสมมุติฐานให้ดีขึ้นในส่วนอัตรากำไรขั้นต้นเพิ่มขึ้น 1% และอัตราภาษีเงินได้น้อยลงเป็น 22% จากเดิมที่ 25%
 
 
 